Alt bendir á, at Vágs Kommuna missir rættin at taka lán uttan góðkenning úr Fíggjarmálaráðnum. Vísir tað seg, at fíggjarætlanin ikki hongur saman, kann ráðið eisini krevja, at skattaprosentið verður sett upp–Talan er ikki um eina klagu ella vanliga málsviðgerð. Fíggjarmálaráðið vildi hava svar upp á nakrar spurningar, eftir at sjálvsognarstovnarnir aftanfyri Marghøllina og Páls Høll høvdu verið umrøddir í almenna rúminum. Út frá teimum upplýsingum vit hava fingið, hevur ráðið mett um fíggjarliga sambandið millum kommununa og sjálvsognarstovnarnar og boðað kommununi frá, hvussu Fíggjarmálaráðið sær hetta samband. Væntandi verður hetta nú tikið við í metingarnar hjá kommunustýrinum, sum í roknskapinum fyri 2016 ivaðist í, hvussu sjálvsognarstovnarnir skuldu innganga í roknskapin hjá kommununi, sigur Egon Joensen, fulltrúi í Fíggjarmálaráðnum.